CELEX: 62018TN0207
Language: lt
Date: 2018-03-23 00:00:00
Title: Byla T-207/18: 2018 m. kovo 23 d. pareikštas ieškinys byloje PlasticsEurope / ECHA

4.6.2018   
            
            
               LT
            
            
               Europos Sąjungos oficialusis leidinys
            
            
               C 190/35
            
         2018 m. kovo 23 d. pareikštas ieškinys byloje PlasticsEurope / ECHA
   
   (Byla T-207/18)
   (2018/C 190/58)
   Proceso kalba: anglų
   
      Šalys
   
   
      Ieškovė: PlasticsEurope (Briuselis, Belgija), atstovaujama advokatų R. Cana, E. Mullier ir F. Mattioli
   
      Atsakovė: Europos cheminių medžiagų agentūra (ECHA)
   
      Reikalavimai
   
   Ieškovė Bendrojo Teismo prašo:
   
               —
            
            
               pripažinti ieškinį priimtinu ir pagrįstu,
            
         
               —
            
            
               panaikinti ginčijamą sprendimą,
            
         
               —
            
            
               priteisti iš ECHA bylinėjimosi išlaidas ir
            
         
               —
            
            
               imtis kitų teisingumui užtikrinti reikalingų priemonių.
            
         
      Ieškinio pagrindai ir pagrindiniai argumentai
   
   Grįsdama ieškinį ieškovė remiasi keturiais pagrindais.
   
               1.
            
            
               Pirmasis ieškinio pagrindas grindžiamas tuo, kad atsakovė padarė akivaizdžią klaidą vertindama informacija, kuria, jei ji būtų tinkamai įvertinta, negalėtų būti pagrįsta atsakovės išvada, ir todėl, kad ji neatsižvelgė į visą reikšmingą informaciją, susijusią su vykdomais tyrimais. Atsakovė taip pat padarė akivaizdžią vertinimo klaidą, nes nekonstatavo, kad a) yra mokslinių įrodymų, kad bus sukeltas rimtas poveikis aplinkai dėl endokrininę sistemą ardančių savybių, ir b) dėl tokių įrodymų gali būti sukeltas poveikis, prilygstantis REACH reglamento 57 straipsnio a–e punktuose išvardytų cheminių medžiagų poveikiui.
            
         
               2.
            
            
               Antrasis ieškinio pagrindas grindžiamas tuo, kad ginčijamu sprendimu pažeistas REACH reglamento 59 straipsnis ir 57 straipsnio f punktas, kai BPA buvo nustatyta kaip SVHC remiantis kriterijais, nurodytais 57 straipsnio f punkte, nes pastaroji nuostata apima tik chemines medžiagas, kurios dar nebuvo nustatytos pagal 57 straipsnio a–e punktus.
            
         
               3.
            
            
               Trečiasis ieškinio pagrindas grindžiamas tuo, kad ginčijamu sprendimu pažeistas REACH reglamento 2 straipsnio 8 dalies b punktas, nes tarpinėms cheminėms medžiagoms netaikoma visa VII antraštinė dalis, taigi jos nepatenka į 57 ir 59 straipsnių ir autorizacijos taikymo sritį.
            
         
               4.
            
            
               Ketvirtasis ieškinio pagrindas grindžiamas tuo, kad ginčijamu sprendimu pažeistas proporcingumo principas, nes BPA įtraukimu į kandidatinį sąrašą, kai jis nėra tarpinė medžiaga, viršijama tai, kas tinkama ir būtina nustatytam tikslui pasiekti, ir tai nėra mažiausiai ribojanti priemonė, kurios agentūra galėjo imtis.